18ส.ค.ประยุทธ์คิกออฟ‘กอช.’
นายกฯ ดีเดย์ 18 ส.ค.นี้ เปิด กอช.เพื่อสวัสดิการแรงงานนอกระบบ
16 ก.ค. 2558

นายกฯ ดีเดย์ 18 ส.ค.นี้ เปิด กอช.เพื่อสวัสดิการแรงงานนอกระบบ 
นายสมพร จิตเป็นธม เลขาธิการกองทุนการออมแห่งชาติ (กอช.) เปิดเผยว่า ในวันที่ 18 ส.ค. 2558 พล.อ.ประยุทธ์ จันทร์โอชา นายกรัฐมนตรี จะเป็นประธานเปิดตัว กอช. ซึ่งจะเป็นวันที่เปิดรับสมาชิกเป็นวันแรกด้วย โดยแรงงานนอกระบบที่สนใจสมัครเป็นสมาชิกสามารถไปสมัครได้ที่ธนาคารกรุงไทย ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) ที่มีประมาณ 3,500 สาขาทั่วประเทศ โดยใช้หลักฐานเพียงบัตรประชาชนเพียงอย่างเดียว
ทั้งนี้ กอช.ตั้งเป้ารับสมาชิกภายในสิ้นปีนี้ให้ได้ 3.5 แสนคน และ 1 ล้านคน ภายในสิ้นปี 2559 และ 3 ล้านราย ภายในสิ้นปี 2561
สมาชิก กอช.จะต้องส่งเงินเข้าสมทบกองทุนขั้นต่ำปีละ 50 บาท แต่ไม่เกิน 1.32 หมื่นบาท/ปี โดยรัฐบาลจะจ่ายสมทบให้ตามอายุของสมาชิกสูงสุด 100 บาท/เดือน หรือไม่เกิน 1,200 บาท/ปี
นายสมพร กล่าวว่า กอช.จะทำการประชาสัมพันธ์ให้แรงงานนอกระบบที่มีอยู่ 25-30 ล้านคน เห็นถึงความสำคัญในการออมเพื่อเข้ามาเป็นสมาชิก กอช. ซึ่งจะต้องชี้แจงให้เห็นสิทธิประโยชน์ที่จะได้รับ ทั้งการประกันผลตอบแทนขั้นต่ำ รายได้ที่จะได้รับหลังเกษียณอายุเพื่อใช้ในการดำรงชีพ
นายสมพร ยอมรับว่า การเชิญชวนให้แรงงานนอกระบบมาเป็นสมาชิก กอช. ไม่ใช่เรื่องง่าย เพราะมีคนยากจนจำนวนมากที่มีรายได้เลี้ยงชีวิตวันต่อวัน และจะให้มาออมเงินเพื่อใช้ตอนหลังอายุ 60 ปี เป็นเรื่องที่ทำได้ยาก ซึ่งทาง กอช.จะหามาตรการเพิ่มเติมช่วยคนมีรายได้น้อยลดรายจ่ายเพิ่มรายได้ โดยจะขอความร่วมมือจากแบงก์รัฐ เช่น แก้ไขหนี้นอกระบบให้กับคนมีรายได้น้อย จะได้มีรายได้เพิ่มขึ้นและเข้ามาเป็นสมาชิก กอช.นายสมหมาย ภาษี รมว.คลัง กล่าวว่า กอช.มีความสำคัญทำให้ระบบประกันรายได้ของประชาชนครบถ้วน ทำให้ผู้ที่ไม่ได้อยู่ในระบบประกันต่างๆ ของรัฐและเอกชน เข้ามาอยู่ในระบบประกันของ กอช. แม้แต่ขอทานก็เข้ามาเป็นสมาชิกหากมีรายได้ที่จะจ่ายเงินสมทบ คาดว่าเมื่อ กอช. มีสมาชิกจำนวนมาก รัฐบาลจะต้องจัดสรรเงินเพื่อจ่ายสมทบปีละ 2 หมื่นล้านบาท